哭劉四尚書
作者：權德輿
朝代：唐

paragraphs: 士友惜賢人，天朝喪守臣。
才華推獨步，聲氣幸相親。
理析寰中妙，儒爲席上珍。
笑言成月旦，風韻挹天真。
丹地膺推擇，青油寄撫循。
豈言朝象魏，翻是臥漳濱。
命賜龍泉重，追榮密印陳。
撤弦驚物故，庀具見家貧。
牢落風悲笛，汍瀾涕泣巾。
只嗟蒿里月，非復柳營春。
黃絹碑文在，青松隧路新。
音容無處所，歸作北邙塵。